Rooihuiskraal Gesinskamp - 3 tot 5 November 2017 | Die Voortrekkers - Rooihuiskraal Kommando
Standard / by Monica / 8 November 2017 / 1 Comment
Met die Voortrekkers se gesinsbeleid in gedagte, het ons besluit om ons 2017 kommando kamp 'n gesinskamp te maak.
Dit was 'n reuse sukses, en die kinders kon nie uitgepraat raak oor hoe lekker die kamp was nie. Hul het nie net tyd saam hul spanmaats spandeer nie, maar ook tyd saam as gesin. Beide volwassenes en kinders het saam, sowel as in hul portuurgroepe hegte bande gevorm.
Ons was geseën met die pragtigste sonsondergange en die volmaan het soos God se lig in die aand oor ons gewaak.
Ons het visgevang, diere gevoer, soos marmotte in die marmothok rondgekruip. Kleilat en speletjies gespeel, in die dam geswem en geroei tot die son gesak het. En natuurlik lanternbekruip. Dit was nogals 'n uitdaging so onder die volmaan, maar nietemin 'n uitdaging wat die Voortrekkers met alle mag aanvaar het en hul baie goed van hul taak kwytgeraak het.
Ons het geleer dat die klein dingetjies wat ons doen, die wêreld se verskil kan maak. Dat die gebede wat ons so stil-stil by ons eie bid, ook die wêreld kan verander. Dat ons enigiets kan vermag deur God, saam as 'n gesin, as 'n familie, as vriende en as Voortrekkers.
Oom Philip het die Saterdag vir ons kom kuier en ons almal bederf met die heerlikste potbrood wat ons saam ons potjiekos geniet het. BAIE dankie Oom Philip, daar het nie 'n krummel oorgebly nie!!
Baie dankie aan al die organiseerders en almal wat kom saam kamp het, dis julle wat die kamp gemaak het wat dit was.
Dankie ook aan almal by Wonderland 45 oord wat ons met ope arms verwelkom het.
Net voor ek by die fotos kom, deel ek graag die volgende.
Vir ons hier by Rooishuiskraal Kommando ag ons die gesin as 'n belangrike bousteen tot ons kommando. En ons streef daarna om Die Voortrekkers se Gesinsbeleid uit te leef in ons aktiwiteite, gemeenskapsprojekte en kampe.